P6_TA(2006)0352

Euroopa lepinguõigus

Euroopa Parlamendi õigusloomega seotud resolutsioon Euroopa lepinguõiguse kohta

Euroopa Parlament,

- võttes arvesse oma 23. märtsi 2006. aasta resolutsiooni Euroopa lepinguõiguse ja ühenduse õigustiku muutmise kohta: tulevikuplaanid [1];

- võttes arvesse oma 26. mai 1989. aasta resolutsiooni liikmesriikide eraõiguse kooskõlastamise tegevuste kohta [2], 6. mai 1994. aasta resolutsiooni liikmesriikide eraõiguse teatud valdkondade ühtlustamise kohta [3], 15. novembri 2001. aasta resolutsiooni liikmesriikide tsiviil- ja kaubandusõiguse lähendamise kohta [4] ja 2. septembri 2003. aasta resolutsiooni komisjoni teatise kohta Euroopa Parlamendile ja nõukogule - sidusam Euroopa lepinguõigus - tegevusplaan [5];

- võttes arvesse komisjoni 23. septembri 2005. aasta esimest iga-aastast arenguaruannet Euroopa lepinguõiguse ja ühenduse õigustiku läbivaatamise kohta (KOM(2005)0456), milles komisjon nendib, et tarbijaõigustiku läbivaatamine aitab omakorda kaasa laiaulatuslikuma ühtse tugiraamistiku väljatöötamisele;

- võttes arvesse komisjoni 11. oktoobri 2004. aasta teatist Euroopa Parlamendile ja nõukogule Euroopa lepinguõiguse ja ühenduse õigustiku muutmise kohta: tulevikuplaanid (KOM(2004)0651), milles komisjon nendib, et ta kasutab ühtset tugiraamistikku sobivatel juhtudel nn "tööriistakastina" ettepanekute esitamisel ühenduse kehtiva ja edaspidise õigustiku kvaliteedi tõstmiseks ja järjepidevuse tagamiseks lepinguõiguse valdkonnas;

- võttes arvesse kodukorra artikli 108 lõiget 5,

A. arvestades, et oma 23. märtsi 2006. aasta resolutsioonis sedastati, et ei ole sugugi selge, millised on Euroopa lepinguõiguse algatuse praktilised tulemused või millisel õiguslikul alusel mingi siduv õigusakt vastu võetakse;

B. arvestades, et oma 23. märtsi 2006. aasta resolutsioonis nõuti muuhulgas komisjoni avaldust selle kohta, kuidas ta kavatseb ühtse tugiraamistiku võrgustiku töörühmade ja uurimisrühmade tulemusi edasises töös arvesse võtta,

1. kordab veendumust, et ühtne siseturg ei saa täielikult toimida ilma edasiste sammudeta tsiviilõiguse ühtlustamise suunas;

2. tuletab meelde, et Euroopa lepinguõiguse algatus on tsiviilõiguse valdkonnas olulisim käimasolev algatus;

3. toetab kindlalt lähenemist, mille kohaselt lepinguõiguse üldiste küsimuste ühtne tugiraamistik ulatub kaugemale tarbijakaitse valdkonnast;

4. rõhutab, et lisaks tarbijaõigustiku muutmiseks tehtavale tööle peaks jätkuma ka töö laiema ühtse tugiraamistiku saavutamiseks; palub komisjonil paralleelselt tarbijaõigustiku läbivaatamisega teha edasist tööd ka laiema ühtse tugiraamistiku projektiga;

5. rõhutab, et isegi kui ühtse tugiraamistiku lõplik eesmärk ja õiguslik vorm ei ole veel selged, peab töö olema tehtud hästi ning arvestusega, et pikas perspektiivis võib lõpptulemuseks olla siduv õigusakt; tulevase õigusakti võimalikud erinevad eesmärgid ja õiguslikud vormid peaksid lahtiseks jääma;

6. palub komisjonil uusi õigusakti ettepanekuid esitades arvesse võtta ühtse tugiraamistiku pikaajalist perspektiivi;

7. palub komisjonil Euroopa Parlamenti pidevalt kaasata ühtse tugiraamistikuga tehtavasse töösse;

8. teeb presidendile ülesandeks edastada käesolev resolutsioon nõukogule ja komisjonile.

[1] Vastuvõetud tekstid, P6_TA(2006)0109.

[2] EÜT C 158, 26.6.1989, lk 400.

[3] EÜT C 205, 25.7.1994, lk 518.

[4] EÜT C 140 E, 13.6.2002, lk 538.

[5] ELT C 76 E, 25.3.2004, lk 95.

--------------------------------------------------